Document ID: 32006R1463

32006R1463
L 277/1
SLUŽBENI LIST EUROPSKE UNIJE
19.06.2006.
UREDBA VIJEĆA (EZ) br. 1463/2006
od 19. lipnja 2006.
o prilagodbi Uredbe (EZ) br. 1698/2005 o potpori ruralnom razvoju iz Europskog poljoprivrednog fonda za ruralni razvoj (EPFRR) radi pristupanja Bugarske i Rumunjske Europskoj uniji
VIJEĆE EUROPSKE UNIJE,
uzimajući u obzir Ugovor o osnivanju Europske zajednice,
uzimajući u obzir Ugovor o pristupanju Bugarske i Rumunjske potpisan u Luxembourgu 25. travnja 2005., a posebno njegov članak 4. stavak 3.,
uzimajući u obzir Akt o pristupanju Bugarske i Rumunjske, a posebno njegov članak 56.,
uzimajući u obzir prijedlog Komisije,
budući da:
(1)
Uredbom Vijeća (EZ) br. 1698/2005 (1) uvedena su opća pravila koja reguliraju potporu Zajednice politici ruralnog razvoja u programskom razdoblju 2007. - 2013. i određeni prioriteti i mjere ruralnog razvoja.
(2)
Ta bi opća pravila i mjere trebalo prilagoditi kako bi se omogućila njihova provedba u Bugarskoj i Rumunjskoj počevši od datuma pristupanja tih zemalja Europskoj uniji.
(3)
Uredbom (EZ) br. 1698/2005 se u okviru programa ruralnog razvoja utvrđuje obvezna os Leader, koja mora odgovarati minimalnom postotku doprinosa EPFRR-a programu. S obzirom na manjak iskustva Bugarske i Rumunjske u primjeni pristupa Leader, a kako bi se omogućila dovoljna osposobljenost za njegovu primjenu na lokalnoj razini, za navedene države za os Leader u razdoblju 2010. - 2013. trebalo bi primijeniti prosječni financijski doprinos od 2,5 %.
(4)
Kako bi Bugarska i Rumunjska do 2013. mogle koristiti prijelazne mjere koje se odnose na potporu djelomičnom održavanju poljoprivrednih gospodarstava i osnivanju proizvođačkih grupa, Bugarska i Rumunjska dodaju se popisu zemalja koje se koriste tim mjerama.
(4a)
Kako bi se Bugarskoj i Rumunjskoj omogućile jednake pogodnosti kao i državama članicama koje se pristupile Zajednici 1. svibnja 2004., a u vezi s maksimalnim intenzitetom potpore za ulaganja s ciljem ispunjavanja zahtjeva Uredbe Vijeća 91/676/EEZ od 12. prosinca 1991. o zaštiti voda od onečišćenja uzrokovanog nitratima iz poljoprivrednih izvora (2), Bugarsku i Rumunjsku trebalo bi dodati na popis zemalja na koje se primjenjuje maksimalna stopa od 75 %.
(5)
Uredbu (EZ) br. 1698/2005 bi stoga trebalo sukladno tome izmijeniti,
DONIJELO JE OVU UREDBU:
Članak 1.
Uredba (EZ) br. 1698/2005 mijenja se kako slijedi:
1.
U članku 17., stavku 2. dodaje se sljedeći podstavak:
„Za Bugarsku i Rumunjsku se u razdoblju 2010.-2013. koristi prosječni ukupni doprinos EPFRR-a za os 4 od najmanje 2,5 %. Svaki doprinos EPFRR-a toj osi u razdoblju 2007. - 2009. uzima se u obzir kod izračunavanja tog postotka.”
2.
Uvodni tekst u točki (d) članka 20. zamjenjuje se sljedećim:
„prijelazne mjere za Bugarsku, Češku Republiku, Estoniju, Cipar, Latviju, Litvu, Mađarsku, Poljsku, Rumunjsku, Sloveniju i Slovačku koje se odnose na:”.
3.
U četvrtom stupcu Priloga, u recima koji se odnose na članak 26. stavak 2., šesti stavak zamjenjuje se sljedećim:
„Iznosa opravdanih ulaganja u državama članicama koje se pristupile Zajednici 1. svibnja 2004. te u Bugarskoj i Rumunjskoj, s ciljem provedbe Direktive Vijeća 91/676/EEZ (2) u razdoblju od najdulje 4 godine od pristupanja sukladno članku 3. stavku 2. i članku 5. stavku 1. te Direktive.”
Članak 2.
Ova Uredba stupa na snagu 1. siječnja 2007. podložno stupanju na snagu Ugovora o pristupanju Bugarske i Rumunjske.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Luxembourgu 19. lipnja 2006.

Labels: 19
5
6
18
15